b'\n_START_ARTICLE_\nIslom Karimov\n_START_SECTION_\nNuoruus ja opiskelu\n_START_PARAGRAPH_\nKarimov syntyi 1938 Samarkandissa. Tiedot h\xc3\xa4nen nuoruusvuosistaan ovat hataria. Virallisen el\xc3\xa4m\xc3\xa4kerran mukaan h\xc3\xa4nen vanhempansa olivat valtion virkamiehi\xc3\xa4, mutta toisten todistusten mukaan h\xc3\xa4n olisi kasvanut lastenkodissa. Karimovin vanhemmat olisivat laittaneet h\xc3\xa4net ensin v\xc3\xa4liaikaisesta lastenkotiin, koska he eiv\xc3\xa4t pystyneet tuloillaan el\xc3\xa4tt\xc3\xa4m\xc3\xa4\xc3\xa4n isoa perhett\xc3\xa4\xc3\xa4n._NEWLINE_Karimov suoritti Keski-Aasian polyteknillisess\xc3\xa4 insin\xc3\xb6\xc3\xb6ri-mekaanikon ja Ta\xc5\xa1kentin kansantaloustieteen instituutissa taloustieteilij\xc3\xa4n tutkinnon. Vuonna 1960 h\xc3\xa4n meni t\xc3\xb6ihin Ta\xc5\xa1elma\xc5\xa1ille ja ty\xc3\xb6skenteli 1961\xe2\x80\x931966 Ta\xc5\xa1kentin ilmailutuotantokompleksissa.\n_START_SECTION_\nNousu ministeriksi\n_START_PARAGRAPH_\nKarimov liittyi 1960-luvun alkupuolella Uzbekistanin kommunistiseen puolueeseen ja vuonna 1966 Uzbekistanin suunnittelukomiteaan Gosplaniin. H\xc3\xa4n alkoi edet\xc3\xa4 pian urallaan ja saada vastuullisempia teht\xc3\xa4vi\xc3\xa4. Karimov toimi ensin Uzbekistanin Gosplanin p\xc3\xa4\xc3\xa4asiantuntijana ja sitten ensimm\xc3\xa4isen\xc3\xa4 varajohtajana._NEWLINE_Vuonna 1966 Karimov meni ty\xc3\xb6h\xc3\xb6n Uzbekistanin SNT:n suunnitteluministeri\xc3\xb6\xc3\xb6n p\xc3\xa4\xc3\xa4asiantuntijaksi ja yleni my\xc3\xb6hemmin ensimm\xc3\xa4iseksi varajohtajaksi. Vuonna 1983 h\xc3\xa4nest\xc3\xa4 tuli tasavallan valtiovarainministeri, vuonna 1986 varap\xc3\xa4\xc3\xa4ministeri ja suunnitteluministeri\xc3\xb6n puhemies. Hein\xc3\xa4kuusta 1989 h\xc3\xa4n oli Uzbekistanin SNT:n kommunistisen puolueen ensimm\xc3\xa4inen sihteeri._NEWLINE_Karimov nimitettiin 1983 Uzbekistanin talousministeriksi ja kolme vuotta my\xc3\xb6hemmin ministerineuvoston varapuheenjohtajaksi. Mihail Gorbat\xc5\xa1ov valitsi h\xc3\xa4net 1989 Uzbekistanin kommunistisen puolueen p\xc3\xa4\xc3\xa4sihteeriksi eli k\xc3\xa4yt\xc3\xa4nn\xc3\xb6ss\xc3\xa4 Uzbekistanin valtionp\xc3\xa4\xc3\xa4mieheksi.\n_START_SECTION_\nUzbekistanin presidenttin\xc3\xa4\n_START_PARAGRAPH_\nKarimov valittiin Uzbekistanin ensimm\xc3\xa4iseksi presidentiksi 24. maaliskuuta 1990. H\xc3\xa4n julisti maan itsen\xc3\xa4iseksi ja voitti monen ehdokkaan vaalit joulukuussa 1991. H\xc3\xa4nen kauttaan pidennettiin kansan\xc3\xa4\xc3\xa4nestyksell\xc3\xa4 vuonna 1995. Alun perin viisivuotisia presidenttikausia on my\xc3\xb6hemmin pidennetty kansan\xc3\xa4\xc3\xa4nestyksell\xc3\xa4 vuosina 1995 ja 2002, sek\xc3\xa4 perustuslainmuutoksella 2007._NEWLINE_Tammikuussa 2000 j\xc3\xa4rjestetyiss\xc3\xa4 presidentinvaaleissa Karimov sai 91,9\xc2\xa0% annetuista \xc3\xa4\xc3\xa4nist\xc3\xa4 ja p\xc3\xa4\xc3\xa4si toiselle presidentin valtakaudelle. ETYJ kielt\xc3\xa4ytyi l\xc3\xa4hett\xc3\xa4m\xc3\xa4st\xc3\xa4 vaalitarkkailijoita arvioiden, ett\xc3\xa4 maan ymp\xc3\xa4rist\xc3\xb6 ei anna mahdollisuutta oikeaan vaalikamppailuun. Yhdysvaltojen mukaan vaalit eiv\xc3\xa4t olleet vapaat eiv\xc3\xa4tk\xc3\xa4 reilut tai antaneet \xc3\xa4\xc3\xa4nest\xc3\xa4jille mahdollisuutta tehd\xc3\xa4 todellisia valintoja. Yhdysvaltain ulkoministeri\xc3\xb6 huomautti my\xc3\xb6s, ett\xc3\xa4 presidentti Karimovin ainoa n\xc3\xa4enn\xc3\xa4inen vastaehdokas kertoi itse \xc3\xa4\xc3\xa4nest\xc3\xa4neens\xc3\xa4 istuvaa presidentti\xc3\xa4._NEWLINE_Karimov kielsi oppositiopuolueiden osanoton joulukuussa 2004 j\xc3\xa4rjestetyiss\xc3\xa4 parlamenttivaaleissa. Vuonna 2005 Andi\xc5\xbeanin kaupungissa puhkesi hallituksenvastaisia mielenosoituksia, joissa kuoli jopa useita satoja ihmisi\xc3\xa4. Kansainv\xc3\xa4linen yhteis\xc3\xb6 arvosteli Karimovin hallintoa mielenosoitusten verisest\xc3\xa4 tukahduttamisesta. Presidentti Karimov syytti v\xc3\xa4kivallasta \xc3\xa4\xc3\xa4ri-islamisteja._NEWLINE_Marraskuussa 2007 Uzbekistanin liberaalidemokraattinen puolue nimesi yksimielisesti presidentti Karimovin ehdokkaakseen uudelle kaudelle. Karimov valittiin kolmannelle kaudelle joulukuussa 2007 88,1 prosentin kannatuksella._NEWLINE_Alkuvuodesta 2011 Karimov vieraili Brysseliss\xc3\xa4 Euroopan neuvoston ja Naton vieraana, ja tapasi komission puheenjohtaja\xc2\xa0Jos\xc3\xa9 Manuel Barroson ja p\xc3\xa4\xc3\xa4sihteeri Anders Fogh Rasmussenin. Erikoisen vierailusta teki se, ett\xc3\xa4 kukaan ei tunnustanut kutsuneensa h\xc3\xa4nt\xc3\xa4.\n_START_SECTION_\nKuolema\n_START_PARAGRAPH_\nKarimov joutui sairaalaan 26. elokuuta 2016 aivoverenvuodon takia. H\xc3\xa4nen kuolemastaan ilmoitettiin virallisesti 2. syyskuuta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKarimov oli naimisissa Tatjana Karimovan kanssa ja heill\xc3\xa4 on kaksi tyt\xc3\xa4rt\xc3\xa4, vuonna 1972 syntynyt Gulnara ja vuonna 1978 syntynyt Lola. H\xc3\xa4nen vanhempi tytt\xc3\xa4rens\xc3\xa4 Gulnora Karimova on toiminut Ven\xc3\xa4j\xc3\xa4n suurl\xc3\xa4hettil\xc3\xa4\xc3\xa4n avustajana, ja h\xc3\xa4nell\xc3\xa4 on laaja yritysryp\xc3\xa4s. Nuorempi tyt\xc3\xa4r Lola Karimova-Tilljajeva on toiminut maansa pysyv\xc3\xa4n\xc3\xa4 edustajan UNESCOssa ja johtanut useita hyv\xc3\xa4ntekev\xc3\xa4isyysj\xc3\xa4rjest\xc3\xb6j\xc3\xa4. Uskonnoltaan Karimov oli muslimi.'